**За ученике 7. и 8. разреда:**

**АГИ И ЕМА (ОДЛОМЦИ)**

**Роман „Аги и Ема“ Игора Коларова, говори о дечаку Агију за којег родитељи нису имали довољно времена. Аги упознаје Ему, необичну старицу која му пружа пријатељство и разумевање. Заједно путују у свет маште. Ово су одломци (делови текста) из књиге.**

Аги, тата и мама су се недавно доселили у Улицу Храстова. Мама и тата много раде. Али и када не раде, ретко су код куће.

За Агија свака селидба значи да их неће виђати на сасвим нов начин.

* Аги, глупредо! Аги, глупердо! – викала су деца за њим док се враћао из школе.
* Како је злоба досадна – рече Аги.

Мама и тата нису имали времена да оду у школу на родитељски састанак. Зато је Аги замолио Ему да дође.

* Нико никад не долази код мојих учитеља да се распита о мени.

Тако јој је рекао.

Ема је, наравно, каснила. Ушла је у учионицу препуну родитеља, прогунђала: Добар дан, и села у последњу клупу до прозора.

* Опростите, Ви сте...? – упита учитељ.
* Ја сам.
* Мислим, због кога сте дошли?
* Због Агија, наравно! Зар не видите да личимо? Ја сам му сестра.
* Сестра?
* Ох, да, то је загонетка чак и за наше родитеље. Али, наставите, овде сам да слушам а не да причам.

Ема је била одушевљена Агијевијевим успехом у школи. Купила му је сладолед и спремила поклон који ће му предати касније.

* Аги, глупердо! Аги, глупердо! – викала су деца за њим док се враћао из школе.
* Аги, геније! Аги, геније! – викала је Ема идући му у сусрет. Широко је махала метлом коју је наследила од чукун – бабе (прва половина 19. века). На метли су били окачени:

- балони,

- старинске, дугачке мушке гаће препуне рупа,

- глава плишаног медведића,

- трака тоалет-папира са цветићима, и

- заставице фудбалских клубова.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Да је неко други живео у Зачараном Замку уместо Еме, полудео би од беса. Фасада је одавно почела да се љушти, неколико прозора је напукло, даске су шкрипале, а сада је и кров почео да прокишњава.

* Сваким даном сам све ближе звездама – насмеја се Ема.

**Непознате речи:**

**родитељски састанак:** У Србији се на позив учитеља (разредног старешине) одржава се заједнички састанак родитеља (зато се зове РОДИТЕЉСКИ) свих ученика из једног одељења (најчешће четири пута у току школске године). Разговара се о успеху и понашању ђака, као и о даљим плановима везаним за разред;

**гунђати:** изражавати незадовољство речима;

**загонетка:** задатак састављен од речи чије значење треба погодити (српске народне загонетке смо учили у претходном задатку).

**глуперда:** реч којом се вређа неко да није паметан (Такве речи називамо ПОГРДНЕ ; не треба их користити јер нико не воли увреде.)

**геније:** веома паметна особа

**замак:** слично дворцу

**фасада:** спољашњи део зидова зграде

**Одговори на следећа питања:**

1. Зашто је Аги усамљен?
2. Да ли си се ти некада осећао (осећала) усамљено? Зашто?
3. Зашто Агија вршњаци из школе називају глупердом?
4. Шта мислиш о таквом понашању?
5. Објасни Агијеве речи да је злоба досадна, када чује како га дечаци из школе називају.
6. По чему су слични Аги и Ема?
7. Шта је то што Ему чини посебном?
8. По чему можеш препознати правог пријатеља?
9. Ко је твој најбољи пријатељ? Зашто баш он (она)?
10. Напиши десет реченица о њему (њој) писаним словима ћирилице.

Заједно са родитељима погледај истоимени филм и попричајте о утисцима.